
AUSTRIA

Cod penal 
§297 (1) Fapta unei persoane care acuză o altă persoană de săvârşirea unei infracţiuni sau de atingerea adusă autorităţii de stat, dacă persoana care aduce această acuzaţie cunoaşte că aceasta este falsă, se pedepseşte cu închisoare de până la un an. Dacă pentru infracţiunea de care este acuzată respectiva persoană se pedepseşte cu închisoare mai mare de 1 an, atunci fapta se pedepseşte cu închisoare de la 6 luni la 5 ani.

(2) Retragerea voluntară a acuzaţiilor înainte de începerea urmăririi penale înlătură caracterul penal al faptei.

FINLANDA

Cod penal 

Capitolul 24 – Infracţiuni împotriva vieţii private, liniştii publice şi    demnităţii persoanei

Secţiunea 9 – Defăimarea
(1) Fapta unei persoane de a:

(1) răspândi informaţii false sau insinuări despre o altă persoană, care îi creează un prejudiciu moral ori expune acea persoană oprobriului public, sau

(2) face afirmaţii înjositoare cu privire la o persoană, de natură să conducă la consecinţele prevăzute la (1)

constituie infracţiunea de defăimare şi se pedepseşte cu amendă sau cu închisoare până la 6 luni.

(2) Criticile îndreptate împotriva oricărei persoane publice din domeniul politic, al afacerilor, al autorităţii de stat, al artei, al ştiinţei, dacă nu depăşesc în mod evident limitele decenţei, nu constituie infracţiunea de defăimare prevăzută la alin. (1) şi (2).

(3) Se pedepseşte ca defăimare şi fapta de a răspândi informaţii false sau insinuări cu privire la o persoană decedată, dacă fapta este de natură să aducă prejudicii morale apropiaţilor celui decedat.

Secţiunea 10 – Defăimarea, în forma agravată
Dacă în cazul defăimării prevăzute în secţiunea 9 (1):

(1) fapta este săvârşită prin mass-media sau informaţiile/insinuările sunt aduse la cunoştinţa unui mare număr de oameni, sau

(2) produce prejudicii morale însemnate ori de lungă durată sau specifice 

sunt întrunite elementele formei agravate a infracţiunii de defăimare şi se pedepseşte cu amendă sau cu închisoare până la 2 ani.

LETONIA

Cod penal
Secţiunea 156. Defăimarea
Defăimarea în mod intenţionat a unei persoane sau atingerea demnităţii acesteia prin mijloace orale, scrise sau prin fapte se pedepseşte cu muncă în folosul comunităţii sau cu amendă care nu poate depăşi cincizeci de salarii minime lunare.

Secţiunea 157. Atingerea reputaţiei
Fapta unei persoane de a răspîndi informaţii false despre o alta, în mod public, oral sau în scris, având cunoştinţă că aceste informaţii sunt false şi defăimătoare, se pedepseşte cu muncă în folosul comunităţii sau cu amendă care nu poate depăşi şaizeci de salarii minime lunare.

Secţiunea 158. Defăimarea şi atingerea reputaţiei în mass-media

Fapta de a defăima o persoană sau de a aduce atingere reputaţiei acesteia săvârşită prin mass-media se pedepseşte cu închisoare până la     1 an, arest la domiciliu, muncă în folosul comunităţii sau cu amendă care nu poate depăşi treizeci de salarii minime lunare.
DANEMARCA

Prevederile legale daneze privind defăimarea se regăsesc în Codul penal, Capitolul 27 care se referă la infracţiunile împotriva onoarei unei persoane şi a unor drepturi ale acesteia şi anume, Secţiunea 267 a acestui capitol privind atingerea adusă onoarei unei persoane prin folosirea unui limbaj ofensiv. Fapta se pedepseşte cu amendă sau cu închisoare până la  4 luni. În practică, se aplică numai pedeapsa amenzii.

Secţiunea 275 din Codul penal prevede că acţiunea penală se pune în mişcare la plângerea prealabilă a părţii vătămate.

GERMANIA

Cod penal
§185 Insulta
Insulta se pedepseşte cu închisoare până la un an sau cu amendă, iar dacă este făcută în mod violent, cu închisoare până la 2 ani sau cu amendă.

§186 Afirmaţiile denigratoare
Răspândirea de informaţii false sau exprimarea unor afirmaţii denigratoare cu privire la o persoană, dacă sunt răutăcioase sau expun acea persoană oprobriului public şi dacă nu se pot demonstra ca adevărate, se pedepsesc cu închisoare până la un an sau cu amendă, iar dacă faptele sunt săvârşite în public sau prin înscrisuri, pedeapsa este închisoarea până la doi ani sau amendă.

§187 Defăimarea
Răspândirea de informaţii false sau exprimarea unor afirmaţii false cu privire la o persoană, dacă sunt răutăcioase sau expun acea persoană oprobriului public sau îi aduc atingere reputaţiei se pedepsesc cu închisoare până la 2 ani sau cu amendă, iar dacă faptele sunt săvârşite în public, în cadrul unei adunări sau prin răspândirea de înscrisuri, cu închisoare până la 5 ani sau cu amendă.

§188 Afirmaţiile denigratoare şi defăimarea unei persoane implicate în viaţa politică
(1) Dacă afirmaţiile denigratoare (§186) sunt exprimate în public, cu prilejul unei adunări sau prin răspândire de înscrisuri (§11.3) împotriva unei persoane implicate în viaţa politică, iar aceste afirmaţii au legătură cu poziţia pe care aceasta o ocupă, dacă fapta este de natură să-i îngreuneze substanţial îndeplinirea funcţiei publice, atunci pedeapsa este închisoarea de la 3 luni la 5 ani.

(2) Defăimarea (§187) săvârşită în aceleaşi condiţii se pedepseşte cu închisoare de la 6 luni la 5 ani.

§193 Apărarea intereselor legitime
Criticile aduse progreselor ştiinţifice, artistice sau economice, orice alte afirmaţii făcute cu scopul de a exercita sau proteja drepturi ori de a apăra interese legitime, ca şi reproşurile ori mustrările aduse unui subordonat de către superiorul său, rapoartele sau opiniile oficiale ale unui funcţionar public, precum şi cazurile similare se pedepsesc numai în măsura în care existenţa insultei rezultă din circumstanţele în care s-a produs.

§199 Insulta reciprocă
Dacă infracţiunea de insultă este reciprocă, atunci judecătorul poate exonera ambele părţi sau numai una dintre ele de pedeapsa prevăzută de lege.

CEHIA
Defăimarea este prevăzută de art. 206 din Codul penal
. De asemenea, art. 198 din Codul penal reglementează defăimarea unei naţiuni, rase sau convingeri.

Art. 206 Defăimarea

(1) Fapta unei persoane care comunică informaţii false care ar putea afecta serios demnitatea altei persoane, în special aducând atingere reputaţiei sale la locul de muncă, relaţiilor familiale sau cauzându-i un alt prejudiciu grav se pedepseşte cu închisoare până la un an.

(2) Fapta săvârşită conform subsecţiunii (1) folosind presa, filmul, radioul sau televiziunea ori altă metodă cu efect similar se pedepseşte cu închisoare până la doi ani sau cu interdicţie sau cu prestarea unei activităţi specifice.

Art. 198 Defăimarea unei naţiuni, rase sau convingeri

(1) Fapta unei persoane care defăimează în mod public

(a) o naţiune, limba sa ori o rasă;

(b) un grup de locuitori ai Republicii datorită convingerii lor politice, religiei sau ateismului,

se pedepseşte cu închisoare până la doi ani.

(2) Fapta săvârşită conform subsecţiunii (1) împreună cu cel puţin alte două persoane se pedepseşte cu închisoare până la trei ani.

Cazurile mai puţin grave de defăimare sunt reglementate prin Legea privind contravenţiile. Astfel, conform art. 49 al legii, persoana care aduce atingere reputaţiei altei persoane, insultând-o sau ridiculizând-o, săvârşeşte o contravenţie care poate fi pedepsită cu amendă până la     1000 CZK (aproximativ 35 EUR).
În sfîrşit, conform art. 11 din Codul civil, o persoană are dreptul la protecţia personalităţii sale (în special a vieţii şi sănătăţii, a onoarei şi a demnităţii umane, a vieţii private, a numelui şi manifestărilor personalităţii). Ea poate intenta o acţiune în despăgubire (încetarea încălcării dreptului, repararea prejudiciului). Contrar reglementărilor penale (Codul penal) şi administrative (Legea privind contravenţiile) această acţiune se judecă conform procedurii civile. 
BELGIA

Codul penal din 8 iunie 1867
Capitolul V – Infracţiuni împotriva onoarei sau reputaţiei unei persoane
Art. 443 Fapta unei persoane care, în cazurile prevăzute mai jos, a imputat cu rea-credinţă altei persoane un fapt precis, care este de natură a aduce atingere onoarei acelei persoane sau a o expune oprobriului public şi care nu este probat se numeşte calomnie, dacă legea admite dovada faptei imputate, şi defăimare, când legea nu admite această probă.  
(Dacă fapta imputată este pactizarea cu inamicul, în timpul ostilităţilor, fie furnizându-i ajutoare sub formă de soldaţi, oameni, bani, hrană, arme, muniţii sau anumite materiale, fie procurându-i sau facilitându-i printr-un mijloc oarecare intrarea, menţinerea sau sejurul pe teritoriu, fără să fi fost constrâns sau să i se fi cerut acest lucru, proba este imprescriptibilă şi se poate face prin toate mijloacele de drept.
Dacă această probă este admisă, fapta imputată nu va fi pedepsită.

Legea 11-10-1919, art. unic)

Art. 444 Vinovatul se pedepseşte cu închisoare de la opt zile la     un an şi cu amendă de la douăzecişişase la două sute de franci dacă faptele pretinse sunt comise:
fie la întruniri sau în locuri publice;
fie în prezenţa mai multor persoane într-un loc privat, dar deschis unui anumit număr de persoane având dreptul de a se aduna acolo sau de a-l frecventa;

fie într-un loc oarecare, în prezenţa persoanei ofensate şi în faţa martorilor;

fie prin înscrisuri imprimate sau nu, prin imagini sau embleme afişate, distribuite sau vândute, expuse spre vânzare sau privirilor publicului;

fie, în sfârşit, prin înscrisuri inaccesibile publicului, dar adresate sau comunicate mai multor persoane.

Art. 445 Fapta unei persoane care:

a adresat în scris unei autorităţi un denunţ calomnios;

a adresat în scris unei persoane afirmaţii calomnioase împotriva subordonatului său

se pedepseşte cu închisoare de la cincisprezece zile la şase luni şi cu amendă de la cincizeci la o mie de franci. 

Art. 446 Calomnia şi defăimarea împotriva oricărui grup de persoane se pedepsesc la fel ca şi calomnia sau defăimarea îndreptată împotriva unei persoane.

Art. 447 Persoana acuzată de calomnie pentru afirmaţii îndreptate, pe motiv de exercitare a funcţiei lor, fie împotriva depozitarilor sau agenţilor autorităţii sau împotriva oricărei persoane având caracter public, fie împotriva oricărui grup de persoane, poate face, prin toate căile ordinare, dovada faptelor imputate, cu excepţia probei contrare prin aceleaşi mijloace.
Dacă este cazul unei fapte care face parte din viaţa privată, autorul imputării nu va putea valorifica, în apărarea sa, nicio altă probă decât cea care rezultă dintr-o hotărâre sau din orice alt act autentic.
Dacă fapta imputată constituie obiectul unei urmăriri represive sau al unei denunţări asupra căreia nu s-a hotărât, acţiunea pentru calomnie se suspendă până la hotărârea definitivă sau până la decizia definitivă a autorităţii competente.

(În cazul în care acţiunea publică sau acţiunea disciplinară referitoare la fapta imputată a încetat, dosarul privind acestă acţiune se conexează cu dosarul acţiunii în calomnie şi acţiunea în calomnie se reia.

În cazul unei hotărâri de clasare care nu poate fi atacată sau în cazul în care nu se intentează acţiune pentru fapta imputată, acţiunea în calomnie se reia, fără ca aceasta să poată fi suspendată dacă urmărirea penală a faptei imputate cunoaşte noi evoluţii judiciare.
Legea 2001-07-04/55, art. 2, 032; în vigoare: 20-08-2001).

Art. 448 Fapta celui care aduce injurii unei persoane prin acţiuni, prin înscrisuri, prin imagini sau embleme, într-una din circumstanţele prevăzute la art. 344 se pedepseşte cu închisoare de la opt zile la         două luni şi cu amendă de la douăzecişişase de franci la cinci sute de franci sau doar cu una din aceste pedepse.

(Se pedepseşte cu aceleaşi pedepse fapta celui care, într-una din circumstanţele prevăzute la art. 444, aduce injurii prin cuvinte, în calitatea sa sau în contextul exercitării funcţiilor sale, persoanei depozitare a autorităţii sau care exercită funcţia publică sau avînd un caracter public.
Legea 27-07-1934, art.3).

Art. 449 Atunci când la momentul săvârşirii faptei există o probă legală a faptelor imputate, dacă se stabileşte că învinuitul a săvârşit fapta fără niciun motiv de interes public sau privat şi cu unicul scop de a vătăma, se pedepseşte, ca vinovat de divulgare cu intenţie, cu închisoare de la opt zile la două luni şi cu amendă de la douăzecişişase de franci la patru sute de franci sau doar cu una din aceste pedepse.

Art. 450 Infracţiunile prevăzute în prezentul capitol, săvârşite împotriva persoanelor fizice, cu excepţia denunţului calomnios, nu pot fi cercetate decât la plângerea prealabilă a persoanei care se pretinde ofensată.
Dacă persoana a murit fără a fi depus plângere sau fără să fi renunţat la aceasta sau în cazul în care calomnia sau defăimarea a fost îndreptată împotriva unei persoane după decesul său, urmărirea penală nu va putea avea loc decât la plângerea prealabilă a soţului supravieţuitor, a descendenţilor săi sau a moştenitorilor legali până la gradul al treilea inclusiv.
(Legea 31-03-1987, art. 98).

Art. 451 Nimeni nu poate invoca drept cauză justificativă sau de scuză înscrisurile, imprimatele, imaginile sau emblemele care constituie obiectul urmăririi, dacă sunt doar reproduceri ale publicaţiilor din Belgia sau din ţări străine.

Art. 452 (Legea 10-10-1967, art. 141) Discursurile pronunţate sau înscrisurile prezentate în faţa instanţelor nu se pedepsesc, dacă aceste discursuri sau aceste înscrisuri privesc cauza sau părţile.

Afirmaţiile calomnioase, injuriile sau defăimările care nu au legătură cu cauza sau cu părţile pot da naştere fie la acţiuni publice, fie la acţiuni civile ale părţilor sau ale terţilor
. 
20 iulie 1831 – Decret privind presa

Art. 4 Calomnia sau insulta îndreptată împotriva funcţionarilor publici, grupurilor depozitare, agenţilor autorităţii publice sau oricărui alt grup se cercetează şi se pedepseşte la fel ca şi calomnia sau insulta îndreptată împotriva persoanelor fizice, cu excepţia prevederilor următoare.

Art. 5 Învinuitul de săvârşirea unei calomnii prin afirmaţii îndreptate, pe motivul exercitării funcţiei lor, împotriva depozitarilor sau agenţilor autorităţii sau împotriva oricărei persoane acţionând într-un mod public poate face prin toate căile ordinare proba faptelor imputate, cu excepţia probei contrare pe aceleaşi căi.
Art. 6 Proba faptelor imputate exonerează autorul afirmaţiei de orice pedeapsă, fără a prejudicia pedepsele pronunţate pentru orice altă injurie care nu este în mod obligatoriu independentă de faptele în cauză.
Art. 7 Învinuitul care doreşte să utilizeze opţiunea prevăzută în    art. 5, trebuie ca în termenul următor notificării ordonanţei sau hotărârii de trimitere (...) să arate Ministerului Public şi părţii civile: 1. faptele prevăzute şi calificate din ordonanţă sau hotărâre a căror veridicitate intenţionează să o dovedească; 2. copia înscrisurilor de care se foloseşte (...); 3. numele, profesiile şi domiciliul martorilor pe care îi citează. (AR 30-03-1936, art. 1; AR 30-11-1939, art. 290; ADR 26-06-1947, art. 81).

Aceasta semnifică domiciliu ales în circumscripţia de la sediul instanţei, sub pedeapsa decăderii din drepturi. 
Art. 8 Într-un termen legal şi sub aceeaşi pedeapsă, Ministerul Public şi partea civilă sunt ţinute să aducă la cunoştinţa învinuitului, la domiciliul ales, copia probelor şi a numelor, a profesiilor şi a domiciliilor martorilor prin care fac proba contrară (...) (AR 30-11-1939, art. 290; ADR 26-06-1947, art. 81)

Art. 9 Învinuitul pentru infracţiunea săvârşită prin presă care nu se pedepseşte decât cu închisoarea, dacă este domiciliat în Belgia, nu poate fi închis înaintea condamnării sale în contradictoriu sau în contumacie. În acest caz, judecătorul nu poata da împotriva lui decât un mandat de a compărea în instanţă, care poate fi transformat într-un mandat de aducere în instanţă, dacă nu se supune.

Art. 10 Infracţiunile de insultă sau de calomnie săvârşite prin presă nu pot fi urmărite penal decât la plângerea părţii calomniate sau insultate. Totuşi, infracţiunile de insultă sau calomnie faţă de rege, faţă de membrii familiei sale, faţă de grupurile sau indivizii depozitari sau faţă de agenţii autorităţii publice în calitatea lor sau datorită funcţiilor lor pot fi urmăriţi din oficiu.

Art. 11 În toate procesele pentru infracţiuni săvârşite prin presă, juriul, înainte de a stabili dacă înscrisul incriminat reprezintă infracţiune decide dacă persoana prezentată ca autor al infracţiunii este autorul real. Tipograful urmărit va fi menţinut în cauză până când autorul recunoaşte în instanţă. 
Art. 12 Urmărirea infracţiunilor prevăzute la art. 2, 3 şi 4 din prezentul Decret se prescrie după curgerea unui termen de trei luni, începând cu ziua în care infracţiunea a fost comisă sau cu cea a ultimului act judiciar; (...) (L 25-03-1891, art. 2).   
SPANIA
Defăimarea este reglementată în art. 205-216 din Codul penal. Legislaţia spaniolă distinge între calomnie (imputarea falsă a unei infracţiuni) şi insultă (acţiunea sau expresia care aduce atingere demnităţii unei persoane sau respectului de sine al acesteia). Se pedepsesc doar injuriile grave. Imputarea faptelor este considerată gravă numai când infracţiunile se săvârşesc cu intenţie sau cu dispreţuirea adevărului. Pedepsele sunt mai grave atunci când se foloseşte publicitatea.

Exonerarea de cheltuieli se poate obţine prin probarea infracţiunii de calomnie sau prin dovedirea veridicităţii afirmaţiilor în cazul insultei, atunci când acestea sunt adresate funcţionarilor publici în exercitarea funcţiei lor sau comisiei pentru infracţiuni sau contravenţii.
În Spania, limitele libertăţii de expresie (art. 20, 1, a din Constituţie) sunt prevăzute în mod restrictiv. Codul penal reglementează calomnia sau defăimarea în secţiunea 205
. Pedeapsa este închisoarea de la 6 luni la 2 ani sau pedeapsa cu amendă de la 6 la 24 de luni, în cazul în care calomnia se difuzează prin mijloace publice, sau, în caz contrar, pedeapsa cu amendă de la 6 la 12 luni (secţiunea 206). Pedeapsa se măreşte în caz de infracţiune continuă (secţiunea 74 din Codul penal).

Legea organică nr. 10 din 23 noiembrie 1995
Codul penal

TITLUL XI
Infracţiuni împotriva onoarei

Capitolul I

Despre calomnie

Articolul 205

Reprezintă calomnie fapta unei persoane care comite afirmaţii false sau dispreţuieşte adevărul.

Articolul 206

Calomnia se pedepseşte cu închisoare de la 6 luni la 2 ani sau cu amendă (multa) de la 12 până la 24 de luni, în cazul în care este răspândită prin mijloace publice, sau de la 6 până la 12 luni, în celelalte cazuri.
Articolul 207

Persoana acuzată de calomnie este exonerată de orice pedeapsă în cazul în care dovedeşte fapta incriminată pe care a atribuit-o altei persoane.

CAPITOLUL II

Despre insultă
Articolul 208

Acţiunea sau expresia care aduce atingere demnităţii altei persoane, reputaţiei sale sau îi afectează negativ respectul de sine reprezintă insultă.

Constituie infracţiune numai insulta care, prin natura ei, prin efecte sau prin circumstanţe este reţinută ca fiind gravă în opinia publică.

Insulta care constă în atribuirea unor fapte nu se consideră a fi gravă, cu excepţia cazului în care a fost săvârşită în cunoştinţă de cauză privind falsitatea ei sau în dispreţ faţă de adevăr.

Articolul 209

Insulta gravă, răspândită prin mijloace publice, se pedepseşte cu amendă pe o perioadă de la 6 la 14 luni sau de la 3 până la 7 luni, în celelalte cazuri.

Articolul 210

Persoana acuzată de insultă este exonerată de răspundere în cazul în care dovedeşte adevărul afirmaţiilor sale atunci când faptele atribuite sunt îndreptate împotriva funcţionarilor publici în exercitarea funcţiei lor sau dacă fac referire la comiterea unor infracţiuni sau a unor contravenţii.

CAPITOLUL III
Dispoziţii generale

Articolul 211

Calomnia şi insulta se consideră a fi răspândite prin mijloace publice atunci când acestea se răspândesc prin intermediul presei scrise, a radiodifuziunii sau prin alte mijloace asemănătoare.
Articolul 212

În cazurile prevăzute în articolul precedent răspunde civil, în mod solidar, persoana fizică sau juridică proprietară a mijlocului de informare prin intermediul căreia s-a răspândit calomnia sau insulta.

Articolul 213

În cazul în care calomnia sau insulta sunt comise contra unei plăţi, unei alte recompense sau a diverse promisiuni, instanţa, în plus faţă de pedepsele prevăzute pentru infracţiunile săvârşite, poate institui interdicţia specială prevăzută la articolul 42 sau 45 din prezentul Cod penal, pe o perioadă de la 6 luni la 2 ani.

Articolul 214

Dacă persoana acuzată de calomnie sau de insultă recunoaşte în faţa instanţei falsitatea sau lipsa de certitudine în legătură cu acuzaţiile atribuite şi retractează aceste acuzaţii, instanţa hotărăşte reducerea sau exonerarea de pedeapsa prevăzută în articolul 42 sau 45 al Codului penal, aşa cum este stipulat în articolul anterior.

Instanţa în faţa căreia are loc această recunoaştere, hotărăşte atribuirea dovezii de retractare persoanei insultate sau calomniate şi, dacă aceasta o solicită, publicarea mărturiei de retractare în acelaşi mijloc de comunicare în care s-a prezentat calomnia sau insulta, într-un spaţiu identic sau similar cu cel în care s-a produs difuzarea respectivei calomnii sau insulte şi în termenul stabilit de instanţa care a emis hotărârea.

Articolul 215

1. Nimeni nu poate fi pedepsit pentru calomnie sau pentru insultă decât în urma unei acţiuni intentate de persoana care a fost insultată sau calomniată sau prin intermediul reprezentantului legal al acesteia. Se procedează din oficiu atunci când infracţiunea este îndreptată împotriva unui funcţionar public, unei autorităţi sau agent al acestei autorităţi cu privire la fapte care se referă la exercitarea funcţiei lor.
2. Nimeni nu poate retrage acţiunea de calomnie sau de insultă prezentată în instanţă, fără aprobarea prealabilă a instanţei, care a luat act de această infracţiune.

3. Persoana vinovată de calomnie sau de insultă este exonerată de răspunderea penală ca urmare a acordării iertării de către persoana insultată sau calomniată sau de reprezentantul legal al acesteia, cu respectarea prevederilor paragrafului 2 al articolului 130 din Codul penal. 
Articolul 216

În cazul infracţiunilor de calomnie sau de insultă se consideră că repararea prejudiciului provocat include şi publicarea sau aducerea la cunoştinţă a hotărârii de condamnare, cheltuielile revenind persoanei condamnate pentru săvârşirea acestor infracţiuni, în termenul şi în forma pe care instanţa le consideră a fi cele mai adecvate în acest scop şi cu audierea celor două părţi.
LITUANIA

Constituţia, art.25
Libertatea de exprimare a convingerilor, de a primi şi difuza informaţii nu poate fi limitată decât prin lege, dacă este necesar pentru protejarea sănătăţii, onoarei şi demnităţii, vieţii private, moralităţii unei persoane sau în scopul apărării ordinii constituţionale.

Libertatea de exprimare a convingerilor şi difuzarea de informaţii nu constituie infracţiuni precum incitarea la ură naţională, rasistă, religioasă ori socială, discriminarea, defăimarea şi dezinformarea.

Potrivit art. 154 (Defăimarea) din Codul penal, difuzarea de informaţii false ce aduc atingere onoarei şi demnităţii unei persoane se pedepseşte cu amendă, cu arest la domiciliu sau cu închisoare până la      1 an. Calomnierea sau difuzarea de informaţii false în scris, ce cauzează defăimarea unei persoane, se pedepseşte cu amendă, cu arest la domiciliu sau cu închisoare până la 2 ani.

Legea nr. I-1418/2.07.1996 privind accesul la informaţiile de interes public
Este interzisă dezinformarea sau răspândirea de informaţii defăimătoare despre o persoană, care aduc atingere demnităţii şi onoarei acesteia (art.19.2). Totuşi, potrivit art. 54 (exonerarea de răspundere pentru prejudiciu):

1. Cel care produce sau răspândeşte informaţii publice nu poate fi tras la răspundere pentru publicarea unei informaţii false dacă indică sursa de informare şi informaţia a fost:

(1) furnizată de instituţii sau agenţii de stat ori locale, partide politice, sindicate şi asociaţii, alte persoane în documente oficiale sau accesibile publicului;

(2) expusă cu prilejul unor întruniri, sesiuni, conferinţe de presă, adunări sau alte evenimente şi dacă persoana care a expus-o nu a retractat public afirmaţiile. În acest caz, întreaga răspundere revine organizatorilor evenimentelor şi persoanelor care au făcut publică informaţia;

(3) publicată anterior pe alte căi în mass-media, dacă nu a fost infirmată ulterior;

(4) difuzată în cadrul unor emisiuni în direct la radio şi televiziune, de către participanţi care nu sunt subordonaţi producătorului emisiunii;

(5) difuzată în cadrul unor emisiuni speciale destinate campaniei electorale, fără a aparţine producătorului emisiunii;

(6) prezentată în campanii publicitare non-anonime;

(7) prezentată sub formă de opinie, comentariu sau apreciere.

2. În cazurile prevăzute la paragraful 1 al acestui articol, răspunderea pentru publicarea unei informaţii false incumbă persoanei care a publicat prima informaţia.

ITALIA

Potrivit Codului penal italian, defăimarea reprezintă atingerea adusă reputaţiei unei persoane prin transmiterea unor informaţii către alte două sau mai multe persoane, atunci când subiectul nu este de faţă (art. 595). Acţiunea penală se pune în mişcare la plângerea prealabilă a persoanei vătămate (art. 597).

Sancţiunile aplicabile săvârşirii infracţiunii de defăimare sunt penale sau pecuniare, iar în circumstanţe agravante, cuantumul acestora se măreşte (art. 595). Constituie circumstanţe agravante săvârşirea infracţiunii de defăimare pe suport tipărit sau prin alte mijloace media
 şi atunci când sunt lezate organisme politice, administrative, judiciare     (art. 595). În cazul calomniei, partea vătămată poate solicita despăgubiri pentru daune, proporţionale cu gravitatea infracţiunii şi cu gradul de răspândire prin mass-media (art. 12 din Legea nr.47/1948). Editorul, publicistul şi jurnalistul răspund, de asemenea, pentru calomnie           (art. 596-bis).

Răspunderea pentru defăimare trebuie coroborată cu dreptul pe care îl conferă Constituţia italiană (art. 21) fiecărui cetăţean de a-şi exprima liber convingerile oral, în scris sau prin orice alt mijloc de comunicare. 
Din acest motiv, în 1984, Curtea de Casaţie a stabilit că presa nu poate fi vinovată de defăimare, dacă informaţia este de interes public, este adevărată (ori cel puţin plauzibilă, comparativ cu probele disponibile) şi exprimată adecvat (adică nu depăşeşte elementele strict necesare).

În general, în procesul de defăimare care se referă la o faptă determinată, pârâtului nu îi este permis să se apere demonstrând că fapta a fost adevărată dacă partea vătămată nu consimte la revelarea acesteia. Cu toate acestea, proba este admisă atunci când fapta determinată, menţionată anterior, se referă la săvârşirea unei infracţiuni, iar partea vătămată este funcţionar public (art. 596 Cod penal).

În sfârşit, actele şi declaraţiile făcute în faţa instanţei sau în faţa unui organism administrativ sunt privilegiate, astfel încât nu pot constitui temeiul intentării unei acţiuni pentru defăimare, chiar dacă sunt false ori scandaloase (art. 598 Cod penal).

MAREA BRITANIE

Defăimarea este statuată pe cale jurisprudenţială
, deşi există legislaţie relevantă, cea mai notabilă reglementare fiind Legea privind defăimarea (Defamation Act) din 1996.
Domeniul este foarte vast. În general, o persoană este defăimată în cazul în care cuvintele publicate despre ea tind să aducă atingere reputaţiei sale în societate
. Dacă afirmaţia calomnioasă este publicată în formă permanentă, prin înscrisuri, radiodifuziune sau televiziune, este cunoscută sub denumirea libel. Dacă este în formă orală sau tranzitorie, atunci apare sub denumirea slander. Doar persoanele fizice şi juridice aflate în viaţă pot intenta acţiune. Există un număr de excepţii legale de la incriminarea defăimării. Acestea includ:

· afirmaţiile dovedite a fi adevărate;

· afirmaţiile rostite cu bună-credinţă într-o problemă de interes public;

· imunitatea, în anumite circumstanţe, inclusiv în dezbaterile parlamentare;

· afirmaţiile rostite în îndeplinirea obligaţiilor legale, morale sau sociale, în anumite circumstanţe. Totuşi, această excepţie poate fi respinsă când pârâtul a acţionat cu intenţie.

Legea privind defăimarea din 1996 a modificat Legea privind limitările, astfel încât nicio acţiune nu poate fi intentată după scurgerea unui an de la data la care s-a ivit motivul intentării acţiunii, însă instanţa poate admite cauza dacă găseşte că este echitabil. Legea a mai introdus excepţia diseminării cu bună-credinţă (secţiunea 1) şi a oferit pârâţilor posibilitatea de a face amendamente (secţiunile 2-4).  

OLANDA
Defăimarea este reglementată de articolul 261 din Codul penal şi se pedepseşte cu închisoare până la 6 luni sau cu amendă în cuantum de cel mult 6.700 euro. Când defăimarea se comite în scris şi/sau prin imagini în scopul de a publica sau a face publice anumite informaţii, pedeapsa este închisoarea până la un an sau amenda în cuantum de cel mult 6.700 euro.
SUEDIA
În principiu, reglementările privind defăimarea se găsesc în Capitolul 5 din Codul penal. Reglementările privind săvârşirea infracţiunii de defăimare prin înscrisuri, programe radiofonice sau înregistrări tehnice se află în Capitolul 7 al Legii privind libertatea presei, respectiv în Capitolul 5 din Legea fundamentală privind libertatea de exprimare. Câteva dintre acestea sunt prezentate mai jos (reglementările privind plata daunelor se află cuprinse în Capitolul 11 al Legii privind libertatea presei, Capitolul 8 din Legea fundamentală privind libertatea de exprimare şi în Capitolul 2 din Legea privind despăgubirile).

Cod penal
Capitolul 5. Despre defăimare

Secţiunea 1

Fapta unei persoane de a o acuza o altă persoană de săvârşirea unei infracţiuni sau de o atitudine reprobabilă ori de a furniza anumite informaţii cu intenţia de a expune acea persoană oprobriului public reprezintă infracţiunea de defăimare şi se pedepseşte cu amendă.

Fapta nu se pedepseşte dacă afirmaţiile sunt făcute în legătură cu exercitarea funcţiei sau dacă, în circumstanţe determinate, furnizarea informaţiilor a fost argumentată sau dacă persoana care acuză poate demonstra că informaţiile sunt adevărate ori are motive întemeiate.

Secţiunea 2

Dacă infracţiunea definită în Secţiunea 1 este considerată gravă, atunci pedeapsa este amenda sau închisoarea până la 2 ani.

La aprecierea faptei ca gravă se ia în considerare dacă informaţiile/afirmaţiile, prin conţinutul lor, prin scopul răspândirii lor sau în alte moduri, au fost exprimate cu intenţia de aduce prejudicii importante.

Secţiunea 3
Fapta unei persoane de a calomnia o altă persoană, prin cuvinte jignitoare, prin acuzaţii sau printr-o altă atitudine insultătoare, se pedepseşte cu amendă, dacă fapta nu se încadrează în prevederile din Secţiunile 1 sau 2, pentru comportament jignitor.

Dacă infracţiunea este gravă, se pedepseşte cu amendă sau închisoare până la 6 luni.

Secţiunea 4
Defăimarea unei persoane decedate constituie tulburarea liniştii la care decedatul are dreptul şi se pedepseşte potrivit Secţiunilor 1 şi 2 dacă este jignitoare pentru familia decedatului sau dacă se referă la perioada în care persoana trăia sau la alte circumstanţe.

Secţiunea 5
Pentru infracţiunile prevăzute la Secţiunile 1-3, acţiunea penală se pune în mişcare la plângerea prealabilă a părţii vătămate. Dacă, totuşi, partea vătămată depune plângere şi, din motive speciale, punerea în mişcare a acţiunii penale este necesară pentru apărarea unui interes public, atunci procurorul poate întocmi dosarul de urmărire penală pentru:

1. defăimare sau defăimare gravă;

2. atitudine jignitoare faţă de o persoană, sau faţă de o persoană în exercitarea funcţiei;

3. atitudine jignitoare faţă de o persoană prin aluzii privind rasa, culoarea, naţionalitatea, etnia sau apartenenţa religioasă, sau

4. atitudine jignitoare faţă de o persoană prin aluzii privind înclinaţiile homosexuale ale acesteia.

Dacă defăimarea este îndreptată împotriva unei persoane decedate, acţiunea penală se pune în mişcare la plângerea soţului supravieţuitor, a descendenţilor direcţi, a ascendenţilor, a colateralilor sau de către procuror, atunci când trebuie protejat un interes public.

Dacă una dintre infracţiunile prevăzute în Secţiunile 1-3 reprezintă o insultă adusă şefului statului suedez sau şefului altui stat aflat în acel moment pe teritoriul Suediei sau împotriva reprezentantului unui alt stat în Suedia şi prin aceasta insultă chiar statul străin, acţiunea penală se pune în mişcare de către procuror. Totuşi, acţiunea penală nu se poate pune în mişcare fără un ordin al Guvernului sau al unei persoane autorizate de Guvern.

Conform Secţiunii 5 paragraf 1 modificată, dacă partea vătămată are sub 18 ani, acţiunea penală se pune în mişcare de către procuror în aceleaşi condiţii în care partea vătămată depune plângere.

Legea privind libertatea presei
Capitolul 7. Infracţiuni contra libertăţii presei

Articolul 4
Pentru a garanta libertatea presei conform capitolului 1, următoarele fapte constituie infracţiuni împotriva libertăţii presei, dacă sunt săvârşite prin înscrisuri, şi se pedepsesc conform legii:

(...)

14. defăimarea, prin care o persoană susţine despre o altă persoană că a săvârşit o infracţiune sau o jigneşte sau, prin alte mijloace, comunică informaţii care expun acea persoană oprobriului public, iar dacă persoana defăimată este decedată, fapta constituie o insultă pentru urmaşii acesteia sau poate, prin orice alt mod, să aducă atingere memoriei acesteia, cu excepţia cazurilor în care comunicarea informaţiilor este întemeiată considerând circumstanţele şi este prezentată dovada că informaţiile sunt adevărate sau că au existat motive întemeiate;

15. afirmaţiile sau atitudinile jignitoare ale unei persoane faţă de o alta, care conţin injurii sau insulte sau alte comportamente jignitoare;

(...)

Capitolul 9. Acţiunea penală

Articolul 2

Singurul procuror care poate pune în mişcare acţiunea penală privind infracţiunile contra libertăţii presei este the Chancellor of Justice. Numai acesta poate investiga infracţiunile împotriva libertăţii presei. Numai Chancellor of Justice şi instanţa pot aproba măsuri coercitive dacă suspectează că infracţiunea a fost săvârşită, dacă legea nu prevede altfel.

Guvernul are dreptul să prezinte procurorului (The Chancellor of Justice), în vederea punerii în mişcare a acţiunii penale, înscrisul prin care s-a săvârşit infracţiunea contra libertăţii presei. Poate fi prevăzut prin lege că acţiunea penală în cazul infracţiunilor contra libertăţii presei se poate pune în mişcare doar cu aprobarea Guvernului.

The Chancellor of Justice este, de asemenea, singura autoritate ce se sesizează în cazurile de încălcare a libertăţii presei care nu constituie infracţiuni, ca şi în alte cazuri referitoare la încălcarea reglementărilor prezentei legi; totuşi, este prevăzut prin lege dreptul Ombusdman-ului (Avocatului Poporului) de a avea rol de procuror în asemenea cazuri.

Articolul 3

Acţiunea penală în cazul infracţiunii contra libertăţii presei se pune în mişcare în termen de 6 luni, în cazul unei publicaţii autorizate la data publicării, iar în cazul săvârşirii infracţiunii prin alt material tipărit, în termen de un an de la data publicării, în caz contrar speţa fiind exceptată de la asemenea proceduri. Dacă acţiunea penală a fost pusă în mişcare în termenul prevăzut, o nouă acţiune penală poate fi pusă în mişcare împotriva altei persoane care a săvârşit infracţiunea. 

Prevederile privind termenul în care trebuie să înceapă urmărirea penală, dacă pedepsele nu s-au prescris, sunt aplicabile şi infracţiunilor contra libertăţii presei.

Articolul 4
Prevederile privesc dreptul părţii vătămate de a face plângere pentru infracţiunile contra libertăţii presei sau de a aduce acuzaţii referitoare la asemenea infracţiuni.

Legea fundamentală privind libertatea de exprimare
Capitolul 5. Infracţiunile contra libertăţii de exprimare

Articolul 1 (§1)
Faptele enumerate ca infracţiuni împotriva libertăţii presei în   Capitolul 7, art. 4 şi 5 din Legea privind libertatea presei sunt considerate  infracţiuni contra libertăţii de exprimare, dacă sunt săvârşite în cadrul unor emisiuni radiofonice sau prin înregistrări tehnice şi se pedepsesc conform legii.

Articolul 4 (§1-2)

Prevederile privind pedepsele în cazul săvârşirii infracţiunilor prevăzute la art. 1 se aplică şi în cazul în care infracţiunea este săvârşită contra libertăţii de exprimare.

În Capitolul 8 sunt stabilite regulile privind prejudiciile cauzate prin săvârşirea infracţiunilor contra libertăţii de exprimare.

Capitolul 7. Acţiunea penală şi măsurile coercitive speciale
Prevederile conţinute în Capitolul 9, art. 1-4 din Legea privind libertatea presei se aplică şi în cazurile de încălcare a libertăţii de exprimare, atunci când infracţiunea este săvârşită în cadrul unor emisiuni radiofonice şi prin înregistrări tehnice. The Chancellor of Justice poate delega un procuror  în cazurile care presupun despăgubiri sau confiscări, ca urmare a săvârşirii unor infracţiuni precum instigarea la violenţă, tulburarea liniştii publice, infracţiuni contra libertăţilor cetăţeneşti, ameninţarea, ameninţarea unui funcţionar public sau infracţiuni care împiedică înfăptuirea justiţiei, săvârşite prin înregistrări tehnice. Punerea în mişcare a acţiunii penale nu poate fi însă delegată în cazul infracţiunilor contra libertăţii de exprimare săvârşite prin tulburarea liniştii publice şi prin încălcarea libertăţilor cetăţeneşti.

În cazul emisiunilor radiofonice, termenul de punere în mişcare a acţiunii penale este de 6 luni de la data difuzării emisiunii, sau, în condiţiile capitolului 1, art. 9, de la data la care informaţia nu a mai fost disponibilă.  În cazul înregistrărilor tehnice, termenul este de 1 an de la data la care înregistrarea a fost publicată. În cazul înregistrărilor care nu conţin nici una dintre informaţiile prevăzute la capitolul 3, art. 13, se aplică termenul general de punere în mişcare a acţiunii penale, dar care nu poate depăşi 2 ani de la data la care înregistrarea a fost adusă la cunoştinţa procurorului (Chancellor of Justice).
GRECIA

Cod penal

Art. 361 Insulta
1. Cu excepţia cazurilor prevăzute la art. 362 şi 363, fapta unei persoane care, prin cuvinte, prin fapte sau prin alte mijloace, aduce atingere reputaţiei altei persoane se pedepseşte cu închisoare până la      un an sau cu amendă. La pedeapsa cu închisoarea se poate adăuga pedeapsa amenzii.

2. Dacă insulta nu este gravă, în funcţie de circumstanţe şi de partea vătămată, fapta se pedepseşte cu închisoare sau cu amendă.

3. Sunt aplicabile prevederile art. 308 paragraf 3.
Art. 362 Defăimarea
Fapta unei persoane care, prin orice mijloace, afirmă sau răspândeşte informaţii despre o altă persoană, care aduc atingere imaginii sau reputaţiei acesteia, se pedepseşte cu închisoare până la 2 ani sau cu amendă. La pedeapsa cu închisoarea se poate adăuga pedeapsa amenzii.

Art. 363 Defăimarea gravă
În condiţiile art. 362, dacă informaţiile sunt false, iar persoana care le-a făcut publice a ştiut acest lucru, pedeapsa este închisoarea de cel puţin 3 luni, amendă şi/sau interzicerea unor drepturi, potrivit art. 63.

Art. 364 Defăimarea unei persoane juridice/corporaţii
1. Fapta unei persoane care, prin orice mijloace, afirmă sau răspândeşte informaţii despre o persoană juridică/corporaţie cu privire la afacerea, situaţia financiară, producţia sau conducerea acesteia, informaţii care ar putea determina scăderea încrederii publicului şi care aduc prejudicii afacerii, se pedepseşte cu închisoare până la un an sau cu amendă.

2. Dacă persoana care afirmă sau publică informaţiile dovedeşte că acestea sunt adevărate, atunci este exonerată de răspundere.

3. Dacă informaţiile sunt false, iar persoana care le-a publicat ştia acest lucru, pedeapsa este închisoarea.

Art. 365 Discreditarea memoriei unei persoane decedate
Fapta persoanei care discreditează memoria unui decedat prin afirmaţii scandaloase, prin insulte sau prin defăimare gravă (art. 363) se pedepseşte cu închisoare până la 6 luni.

Art. 366 Dispoziţii generale
1. Dacă informaţiile prevăzute la art. 362 sunt adevărate, pedeapsa nu se aplică, dar nu se admite proba verităţii dacă informaţiile se referă doar la relaţii familiale sau personale care nu sunt de interes public şi dacă afirmaţiile au fost făcute cu intenţie.

2. În cazurile prevăzute la art. 362-365, dacă informaţiile  publicate se referă la săvârşirea unei infracţiuni urmărite în justiţie, atunci acţiunea penală privind defăimarea se suspendă până la terminarea procesului privind acea infracţiune şi, ulterior, este pronunţată o sentinţă prin care se confirmă adevărul sau falsitatea acelor informaţii.

3. Proba verităţii informaţiilor defăimătoare nu-l exonerează de pedeapsa pentru insultă pe cel care le-a publicat, atunci când intenţia de insultă rezultă din conduita sau din circumstanţele în care s-a produs.
Art. 367
1. Criticile aduse progreselor ştiinţifice, artistice, ocupaţionale, sau asemenea critici care apar într-un document public emis de o autoritate, având legătură cu atribuţiile acestei autorităţi, sau criticile aduse în legătură cu exercitarea funcţiei, cu exerciţiul autorităţii sau cu protejarea unui anumit drept, sau criticile aduse în cazuri similare nu constituie infracţiuni.

2. Aceste dispoziţii nu se aplică atunci când criticile prevăzute mai sus reprezintă elementul constitutiv al infracţiunii prevăzute la       art. 363 sau dacă insulta săvârşită cu intenţie rezultă din criticile sau din circumstanţele în care s-a produs.

Art. 368 Plângerea
1. În cazurile prevăzute la art. 361-365, acţiunea penală se pune în mişcare la plângerea prealabilă a părţii vătămate.

2. În cazul prevăzut la art. 365, dreptul de a depune plângere aparţine soţului supravieţuitor, descendenţilor, iar dacă aceştia nu există, ascendenţilor şi colateralilor decedatului. În cazul prevăzut la art. 364, dreptul de a depune plângere revine consiliului director al corporaţiei sau oricărei alte persoane care are un interes legitim în cauză.

3. Dacă partea vătămată este un funcţionar public, iar infracţiunea a fost săvârşită în timpul exercitării funcţiei sau în legătură cu aceasta, superiorul oficial al acestuia sau ministrul de resort are dreptul de a depune plângere.

Art .369 Pronunţarea hotărârii judecătoreşti

1. Paragraful 3 al art. 229 se aplică şi în cazurile prevăzute la art. 361-365 în favoarea părţii vătămate, iar hotărârea jdecătorească devine publică de la data la care partea vătămată înmânează pârâtului o copie a acesteia. Dacă infracţiunea este săvârşită prin presă, atunci trebuie publicate în acel ziar/periodic cel puţin motivarea şi dispozitivul din hotărârea judecătorească.

2. Editorul ziarului sau al periodicului în care au fost publicate informaţiile defăimătoare pentru care s-a dat o condamnare are obligaţia să publice în acelaşi ziar/periodic întreaga hotărâre judecătorească, în termen de 8 zile de la data la care a primit o copie a acesteia, în aceeaşi coloană şi cu aceleaşi caractere cu care a apărut informaţia defăimătoare, în caz contrar fiind pasibil de pedeapsa cu închisoarea până la un an sau cu amendă.

Codul civil 

Art. 920 Zvonurile defăimătoare
Persoana care susţine sau răspândeşte cu intenţie sau din culpă informaţii false, care discreditează o profesie sau viitorul altei persoane, este obligată la plata despăgubirilor către cea din urmă.

SLOVACIA

În Slovacia, defăimarea este reglementată în Codul penal,   Secţiunea 373. Conform paragrafului 1, fapta unei persoane de a face afirmaţii false, care pot aduce atingere reputaţiei altei persoane, profesiei, afacerii, relaţiilor familiale sau un alt prejudiciu grav, constituie defăimare şi se pedepseşte cu închisoare până la 2 ani. 

Dacă există circumstanţe agravante, pedeapsa este: 

-    închisoarea de la 1 la 5 ani, atunci când: 

· cauzează un prejudiciu grav;

· având motive speciale;

· în mod public sau

· acţionând sistematic.

· închisoarea de la 3 la 8 ani, când:

· cauzează un prejudiciu foarte grav sau

· pierderea locului de muncă, faliment ori divorţ. 
PORTUGALIA

Articolul 26 din Constituţia Portugaliei garantează dreptul la respectarea onoarei şi a demnităţii.

Conform articolului 46 paragraf 2 din Constituţie, se prevede stabilirea unor măsuri efective de protecţie împotriva abuzului sau folosirii informaţiilor privind persoanele şi familiile şi care aduc atingere demnităţii umane.

Aceste garanţii includ plângerea şi pedepsele pentru anumite tipuri de comportament şi sancţiuni civile, cum ar fi plata prejudiciului moral şi/sau material suferit de victime sau măsurile aprobate de instanţă, în special asistenţa interimară.

Conform articolelor 180 şi 181 din Codul penal, orice persoană care  încalcă acest drept este pasibilă de pedeapsă pentru săvârşirea infracţiunilor de defăimare şi insultă.

Articolul 180 din Codul penal prevede că: „Fapta persoanei care, faţă de o terţă persoană, atribuie un fapt unei alte persoane, fie şi sub formă de bănuială, ori formulează despre ea o opinie care aduce atingere onoarei sau reputaţiei sale, ori face un reproş sau aduce o critică, se pedepseşte cu închisoare până la şase luni sau cu amendă până la         240 de zile”.

Alineatul 2 al aceluiaşi articol prevede exceptările de pedeapsă. 
ESTONIA

Cod penal
Capitolul 6 
§129. Defăimarea
a. Răspândirea cu intenţie a unor informaţii false sau scandaloase, nefondate, despre o altă persoană se pedepseşte cu amendă.

b. Defăimarea pe suport tipărit sau prin alte mijloace accesibile publicului, sau printr-o petiţie ori scrisoare anonimă înaintate autorităţilor, organizaţiilor non-profit sau altor organizaţii se pedepseşte cu amendă sau cu închisoare.
§130. Insulta
Atingerea adusă onoarei sau demnităţii unei persoane într-un mod neadecvat se pedepseşte cu amendă sau cu închisoare.

Cod civil
§23 Defăimarea
a. Persoana fizică are dreptul de a cere în instanţă încetarea defăimării, retractarea informaţiilor defăimătoare care o privesc şi plata prejudiciului moral sau material cauzat prin defăimare, dacă persoana de la care provin informaţiile defăimătoare nu dovedeşte că acestea sunt adevărate.

b. Dacă informaţia falsă este răspândită prin mass-media, atunci infirmarea informaţiilor se face în acelaşi mijloc de comunicare în masă.

c. Orice document care conţine informaţii false este înlocuit.
d. Dacă informaţia falsă este răspândită printr-un alt mod decât cele prevăzute la subsecţiunile (2) şi (3), instanţa stabileşte modalitatea prin care se infirmă acea informaţie.

§42 Defăimarea
(1) Persoana juridică are dreptul de a cere în instanţă încetarea defăimării, retractarea informaţiilor defăimătoare care o privesc şi plata prejudiciului moral sau material cauzat prin defăimare, dacă persoana care face acuzaţiile nu dovedeşte că acestea sunt adevărate.

(2) Informaţiile defăimătoare sunt infirmate potrivit  subsecţiunilor 23 (2)-(4).

(3) Prevederile din subsecţiunea (1) nu se aplică administraţiei centrale sau locale ori în cazurile prevăzute expres de lege.

FRANŢA

Cod penal
Secţiunea III: Denunţarea calomnioasă

Art.226-10 
Denunţarea făcută prin orice mijloace şi îndreptată împotriva unei persoane determinate, despre săvârşirea unei fapte care ar expune acea persoană unor sancţiuni judiciare, administrative sau disciplinare, în condiţiile în care cel care acuză ştie că informaţiile din denunţ sunt false, parţial sau total, dacă este îndreptată către un procuror, ofiţer de poliţie sau altă autoritate care poate începe urmărirea penală, sau se adresează unei autorităţi competente, superiorilor ierarhici sau angajatorului persoanei vizate, se pedepseşte cu 5 ani închisoare sau cu amendă în cuantum de 45.000 euro.

Falsitatea faptei denunţate se stabileşte prin hotărârea definitivă de achitare sau prin neînceperea urmăririi penale, în care se declară că faptele presupuse nu pot fi dovedite ori nu pot fi atribuite persoanei respective.

În orice alte cazuri, instanţa sesizată apreciază relevanţa acuzaţiilor din denunţ.

Art.226-11
Dacă denunţarea duce la o condamnare penală, atunci acţiunea împotriva celui care a făcut denunţarea poate începe numai după pronunţarea hotărârii finale în cazul denunţat.

Art.226-12
Persoanele juridice răspund penal în condiţiile art. 121-2, pentru fapta prevăzută la art. 226-10. 

Pedepsele prevăzute pentru persoanele juridice sunt:

1. amenda, în condiţiile prevăzute la art. 131-38;

2. interzicerea permanentă sau pentru o perioadă de maximum 5 ani a exercitării activităţilor profesionale sau sociale, direct sau indirect, în exercţiul cărora sau cu ocazia exercitării cărora a fost săvârşită infracţiunea.

3. publicarea sau punerea în circulaţie a hotărârii judecătoreşti, în condiţiile art. 131-35.
Legea privind libertatea presei, din 29 iulie 1881, 

republicată la 7 martie 2007

Capitolul IV: Infracţiuni şi delicte săvârşite prin presă sau prin alte mijloace de comunicare în masă

Art.29
Orice alegaţie sau imputare a unei fapte care poate aduce atingere reputaţiei sau onoarei unei persoane sau entităţi la care fapta se referă este considerată defăimare. Publicarea în mod direct sau prin reproducere a acestei imputări se pedepseşte, chiar dacă este făcută în formă dubitativă sau dacă vizează o persoană sau o entitate al cărei nume nu este făcut public, dar a cărei identificare este posibilă prin termenii folosiţi în declaraţia, ameninţările pe suport scris sau tipărit, pancartele sau afişele prin care s-a săvârşit infracţiunea.

Orice exprimare scandaloasă, dispreţuitoare sau invectivele care nu se referă la o faptă determinată reprezintă o insultă.

UNGARIA

Cod civil

Secţiunea 76

Discriminarea  unei persoane pe motive de gen, rasă, origine, naţionalitate sau religie; încălcarea libertăţii de conştiinţă; orice restrângere ilegală a libertăţilor personale; atingerea integrităţii fizice, insulta sau atingerea adusă reputaţiei, integrităţii sau demnităţii unei persoane constituie o  încălcare a drepturilor naturale.

Secţiunea 78

(1) Protecţia drepturilor naturale ale persoanei include şi protecţia împotriva defăimării.

(2) Declararea, publicarea sau răspândirea unor informaţii insultătoare şi false despre o persoană sau a unor fapte adevărate care nu au legătură cu acea persoană constituie defăimare.

Secţiunea 79

(1) Dacă într-un cotidian, periodic, radio, televiziune sau agenţie de ştiri sunt publicate sau răspândite informaţii false sau informaţii adevărate prezentate într-un mod distorsionat despre o anumită persoană, atunci această persoană este îndreptăţită să ceară, alături de alte acţiuni pe care legea i le pune la dispoziţie, dreptul la replică în vederea aducerii la cunoştinţa publicului a adevărului şi prezentării rectificărilor.

(2) Rectificarea se publică în termen de opt zile de la primirea cererii relevante în cazul publicaţiilor cotidiene, respectiv în următorul număr al periodicului sau al agenţiei de ştiri, în acelaşi mod sau, în termen de opt zile, la aceeaşi oră, în cadrul emisiunilor radiofonice sau de televiziune.

IRLANDA 

Prevederile legale privind defăimarea se regăsesc în Constituţia Irlandei (art. 40.6.1.i: „Dreptul cetăţenilor de a-şi exprima liber opiniile şi convingerile este garantat”), în jurisprudenţă şi în Legea privind defăimarea (Defamation Act, 1961).  Acest act normativ statuează procedurile penale privind calomnia şi procedurile civile privind defăimarea.

Jurisprudenţa a stabilit câteva principii generale în legătură cu defăimarea (în Irlanda, 80% dintre acţiunile în instanţă privind defăimarea sunt îndreptate împotriva mass-media): 

1. O declaraţie defăimătoare este aceea care aduce atingere reputaţiei unei persoane, făcută în public. Dacă, tradiţional, defăimarea îmbrăca doar două forme – scrisă (libel) şi prin cuvinte (slander) – astăzi există numeroase mijloace (radio, televiziune, înregistrări audio sau video, internet) prin care o declaraţie defăimătoare poate ajunge la cunoştinţa publicului. 

2. Orice persoană care are legătură cu publicarea unor informaţii defăimătoare este adusă în faţa instanţei – jurnalist, sub-editor, editor sau producător, proprietar sau distribuitor. 

3. Repetarea declaraţiei defăimătoare poate implica acţiuni separate în instanţă. 

4. Persoana care face o declaraţie defăimătoare poate fi acţionată în instanţă dacă sunt îndeplinite trei condiţii esenţiale: declaraţia să fi fost făcută publică, să aibă legătură cu reclamantul, iar informaţiile conţinute să fie neadevărate.

5. Numai persoanele în viaţă pot fi acţionate în instanţă. Rudele sau apropiaţii unei persoane care a decedat nu au dreptul de a reclama în instanţă defăimarea decedatului. 
Legea privind ordinea publică 

Criminal Justice (Public Order) Act, 1994
Art.7 Distribuirea sau afişarea în public a unor materiale care sunt ameninţătoare, abuzive, insultătoare sau obscene

(1) Constituie infracţiune fapta unei persoane de a distribui sau de a afişa în public orice înscris, semn sau reprezentare vizibilă care este ameninţătoare, abuzivă, jignitoare sau obscenă, săvârşită cu intenţia de a tulbura liniştea publică. 

(2) Persoana care a săvârşit infracţiunea prevăzută mai sus se pedepseşte cu amendă până la 500 euro, cu închisoare până la 3 luni sau cu ambele.

MALTA

Defăimarea este reglementată în Capitolul 9, subtitlul X,               art. 252-256 din Codul penal. 

Art. 252. Defăimarea

(1) Fapta unei persoane de a distruge sau de a aduce atingere reputaţiei altei persoane, pe care o insultă prin cuvinte, gesturi, pe suport scris sau prin imagini, ori în orice altă modalitate, se pedepseşte cu închisoare până la trei luni sau cu amendă (multa).

(2) Defăimarea săvârşită prin expresii vagi sau prin reproşuri nedeterminate, ori prin cuvinte sau prin fapte indecente, se pedepseşte conform pedepselor prevăzute pentru contravenţii.

(3) Defăimarea săvârşită pe suport scris, efigii sau desene, divulgate sau expuse publicului, se pedepseşte cu închisoare până la un an.

(4) Defăimarea îndreptată împotriva unui ascendent se pedepseşte cu închisoare sau cu amendă (multa).

Art. 253 Proba verităţii inadmisibilă. Excepţii

(1) Conform articolului precedent, făptuitorul nu poate aduce în apărarea sa probe pentru dovedirea adevărului sau notorietăţii faptei atribuite părţii vătămate.

(2) Proba verităţii este însă admisă:

(a) dacă partea vătămată este un funcţionar public sau un angajat,  fapta atribuită lui se referă la exercitarea funcţiei sale, iar inculpatul, la punerea în mişcare a acţiunii penale, îşi asumă răspunderea pentru defăimare şi declară în apărarea sa că doreşte să dovedească adevărul faptei atribuite de el părţii vătămate.

Această prevedere nu se aplică în cazul infracţiunilor prevăzute la articolele 93 şi 95;

(b) dacă reclamantul solicită în mod formal ca procedura să includă investigarea adevărului sau falsităţii faptei atribuite lui.

(3) Dacă se dovedeşte adevărul celor afirmate, pârâtul este exonerat de pedeapsă, atunci când instanţa constată că proba verităţii a fost de interes public, iar mijloacele folosite, în funcţie de circumstanţele de timp, de loc şi de persoană, nu constituie prin ele însele defăimare sau altă infracţiune independentă de proba verităţii faptei atribuite reclamantului.

Art. 254 Circumstanţe atenuante. Puterea discreţionară a instanţei

Atunci când există circumstanţe atenuante, instanţa poate stabili o pedeapsă mai mică decât cele prevăzute mai sus sau poate aplica prevederile articolului 378, în funcţie de circumstanţele cauzei.

Art. 255 Obligativitatea plângerii părţii vătămate. Cazul în care partea vătămată moare înainte de a face plângere sau infracţiunea este îndreptată împotriva memoriei persoanelor decedate

Acţiunea penală pentru defăimare se pune în mişcare la plângerea prealabilă a părţii vătămate.

Atunci când partea vătămată moare înainte de a face plângere sau când infracţiunea aduce atingere memoriei unei persoane decedate, soţul supravieţuitor, ascendenţii, descendenţii, colateralii şi moştenitorii direcţi pot depune plângere. 

Art. 256 Calomnia

(1) În cazurile de defăimare săvârşită pe suport tipărit se aplică prevederile Legii presei.

(2) Atunci când, potrivit legii menţionate, acţiunea penală se pune în mişcare doar la plângerea prealabilă a părţii vătămate, se aplică şi prevederile articolului precedent.

POLONIA

Defăimarea este reglementată în Capitolul XXVII,                articolele 212-216 din Codul penal.

Art. 212 

§1 Fapta persoanei care impută unei alte persoane, grup de persoane, instituţii sau organizaţii, care nu este persoană juridică, o asemenea conduită sau caracteristici care le pot discredita în faţa opiniei publice sau care au ca rezultat pierderea încrederii necesare unei poziţii date, ocupaţii sau tip de activitate se pedepseşte cu amendă, cu restrângerea libertăţii sau cu privarea de libertate până la un an.

§2 Infracţiunea prevăzută în §1 săvârşită prin mass media se pedepseşte cu amendă, cu restrângerea libertăţii sau cu privarea de libertate până la 2 ani.

§3 Atunci când hotărăşte condamnarea pentru săvârşirea unei infracţiuni prevăzute în §1 sau 2, instanţa poate stabili plata unei sume suplimentare în favoarea părţii vătămate sau a Crucii Roşii poloneze, ori pentru o altă cauză socială indicată de partea vătămată pentru plata unei sume suplimentare.

§4 Punerea în mişcare a acţiunii penale pentru infracţiunile  prevăzute în §1 sau 2 se face la plângerea prealabilă a părţii vătămate.

Art. 213

§1 Dacă afirmaţia nu a fost făcută în mod public şi este adevărată, infracţiunea prevăzută în articolul 212 §1 nu este săvârşită.

§2 Persoana care face sau publică afirmaţii adevărate în apărarea unui interes public justificabil nu săvărşeşte infracţiunea prevăzută în articolul 212 §1 sau 2; dacă afirmaţia priveşte viaţa familială sau privată, proba verităţii este admisă doar când serveşte scopului împiedicării periclitării vieţii unei persoane sau demoralizării unui minor.

Art. 214 

Absenţa unei infracţiuni derivate din motivul prevăzut la        articolul 213, nu exclude răspunderea făptuitorului pentru insultă, datorită modului anunţării sau publicării afirmaţiei.

Art. 215

La cererea părţii vătămate instanţa poate stabili publicarea hotărârii de condamnare.

Art. 216 

§1 Fapta unei persoane care insultă o altă persoană în prezenţa sa ori în absenţa sa dar în mod public, ori cu intenţia ca insulta să aducă atingere acestei persoane, se pedepseşte cu amendă sau cu restrângerea libertăţii.

§2 Fapta unei persoane care insultă o altă persoană folosind       mass media, se pedepseşte cu amendă, cu restrângerea libertăţii sau cu privarea de libertate până la un an.

§3 Dacă insulta a fost cauzată prin conduita provocatoare a persoanei insultate sau dacă persoana insultată a răspuns cu încălcarea inviolabilităţii personale sau cu o insultă reciprocă, instanţa poate stabili exonerarea de pedeapsă.

§4 În cazul condamnării pentru săvârşirea infracţiunii prevăzute în §2, instanţa poate decide impunerea unei plăţi compensatorii în beneficiul persoanei vătămate, al Crucii Roşii poloneze sau unei alte cauze sociale indicate de partea vătămată.

§5 Punerea în mişcare a acţiunii penale se face la plângerea prealabilă a părţii vătămate.

SLOVENIA

Defăimarea este reglementată în Capitolul optsprezece, articolul 171 şi art. 177-179 din Codul penal.

Art. 171 Defăimarea

(1) Fapta unei persoane care afirmă sau pune în circulaţie informaţii false despre o altă persoană, care pot aduce atingere onoarei sau reputaţiei acelei persoane, se pedepseşte cu amendă sau cu închisoare până la       trei luni.

(2) Dacă infracţiunea prevăzută în alineatul precedent a fost săvărşită prin presă, radio, televiziune sau prin alte mijloace de informare publică sau într-o adunare publică, făptuitorul se pedepseşte cu amendă sau cu închisoare până la şase luni.

(3) Dacă afirmaţiile au fost făcute sau au circulat astfel încât pot antrena consecinţe grave persoanei defăimate, făptuitorul se pedepseşte cu amendă sau cu închisoare până la un an.

Art. 177 Exonerarea de pedeapsă pentru infracţiunile prevăzute în art. 169-173

Dacă făptuitorul unei infracţiuni prevăzute în art. 169-173 a fost provocat prin intervenţia sau prin conduita brutală a părţii vătămate sau dacă el cere iertare părţii vătămate în instanţă ori dacă retractează ce a afirmat sau a pus în circulaţie în faţa instanţei, este exonerat de pedeapsă.

Art. 178 Prevederi speciale privind procedura

(1) Punerea în mişcare a acţiunii penale pentru infracţiunile prevăzute la art. 160-173 se face la plângerea prealabilă a părţii vătămate.

(2) Dacă infracţiunile prevăzute la art. 169-173 au fost săvârşite împotriva unei agenţii de stat sau împotriva unor persoane oficiale sau militare în legătură cu exercitarea funcţiei ei, punerea în mişcare a acţiunii penale se face la plângerea prealabilă a părţii vătămate.

(...)

(4) Dacă infracţiunile prevăzute la art. 169-173 au fost săvârşite împotriva unei persoane decedate, punerea în mişcare a acţiunii penale se face la plângerea prealabilă a soţului supravieţuitor, a concubinului, a descendenţilor, ascendenţilor sau colateralilor.

Art. 179 Publicarea hotărârii judecătoreşti

Dacă stabileşte condamnarea infractorului pentru infracţiunile prevăzute la art. 169-173 săvârşite prin radio, televiziune sau prin altă media publică, la cererea părţii vătămate, instanţa poate decide ca hotărârea sau o parte a acesteia să fie publicată pe cheltuiala făptuitorului în acelaşi mod în care a fost săvârşită infracţiunea.
� Există o dezbatere în legătură cu acest articol care se pare că va fi abrogat.


� Acţiunea publică este acţiunea intentată în numele societăţii în scopul de a reprima o infracţiune. Ea este intentată în numele societăţii deoarece vizează reprimarea atingerii aduse ordinii publice şi nu repararea prejudiciului personal. 


� Calomnia reprezintă acuzaţia de săvârşire a unei infracţiuni, cunoscând falsitatea acesteia.


� Definirea noţiunii de „suport tipărit” şi modul în care se poate produce defăimarea utilizând un asemenea suport sunt prevăzute în Legea nr. 47/1948; Legea nr. 223/1990, art. 30, prevede în mod explicit aceleaşi circumstanţe agravante şi pentru radio sau televiziune. 


� În Marea Britanie, jurisprudenţa este izvor de drept.


� Cauza Simm v Stretch [1936] 2 AII ER 1237.

